
OPĆINSKO VIJEĆE OPĆINE OTOK 

Otok, studeni 2026. 
Na temelju članka 6. stavka 2. Zakona o zakupu i kupoprodaji poslovnog prostora ("Narodne Novine", broj: 125/11, 64/15, 112/18 i 123/24), članka 35. Zakona o lokalnoj i područnoj (regionalnoj) samoupravi ("Narodne novine", broj: 33/01, 60/01, 129/05, 109/07, 36/09, 125/08, 36/09, 150/11, 19/13 - službeni pročišćeni tekst, 144/12, 137/15 - službeni pročišćeni tekst, 123/17, 98/19, 144/20) i članka 32. Statuta Općine Otok ("Službeni glasnik Općine Otok" broj 5/21-pročišćeni tekst) Općinsko vijeće Općine Otok na ___. sjednici, održanoj dana _____________godine, donijelo je 

O D L U K U

o zakupu poslovnih prostor u vlasništvu Općine Otok
I. OPĆE ODREDBE

Članak 1.

(1) Ovom Odlukom uređuje se zasnivanje i prestanak zakupa poslovnog prostora te međusobna prava i obveze zakupodavca i zakupnika za poslovne prostore u vlasništvu  ili suvlasništvu Općine Otok, ugovor o zakupu i druga piranja u svezi sa zakupom poslovnih prostora, te prestanak zakupa (dalje u tekstu: Općina).

(2) Na zakupne odnose koji nisu uređeni zakonom kojim se uređuje zakup i kupoprodaja poslovnog prostora i ovom Odlukom, primjenjuju se opći propisi obveznog prava o zakupu.

(3) Odredbe ove Odluke ne primjenjuju se na slučajeve privremenog korištenja poslovnog prostora ili dijela poslovnog prostora radi održavanja sajmova, priredaba, predavanja, savjetovanja, ili u druge slične svrhe, a čije korištenje ne traje duže od 30 dana, odnosno čije korištenje ne traje duže od tri mjeseca ako se prostor koristi u svrhe skladištenja i čuvanja robe.

Članak 2.

(1) Pod sadašnjim zakupnikom u smislu članka 32. ove Odluke smatra se zakupnik poslovnog prostora koji ima sklopljen ugovor o zakupu i koji obavlja u tom prostoru dopuštenu djelatnost, ako taj prostor koristi bez prekida u trajanju od najmanje pet godina.

(2) Poslovnim prostorom u smislu ove Odluke smatraju se poslovna zgrada, poslovna prostorija, garaža i garažno mjesto.

(3) Poslovnom zgradom smatra se zgrada namijenjena obavljanju poslovne djelatnosti ako se pretežitim dijelom i koristi u tu svrhu.

(4) Poslovnom prostorijom smatra se jedna ili više prostorija u poslovnoj  ili stambenoj zgradi namijenjena obavljanju poslovne djelatnosti koja, u pravilu, čini samostalnu uporabnu cjelinu i ima zaseban glavni ulaz.

(5) Garaža je prostor za smještaj vozila.

(6) Garažno mjesto je prostor za smještaj vozila u garaži.
Članak 3.
Poslovnim prostorima u vlasništvu ili suvlasništvu Općine upravlja općinski načelnik (dalje u tekstu: Načelnik).

Članak 4.
(1) U obavljanju poslova iz članka 3. ove Odluke Načelnik: 
1. odlučuje o davanju u zakup poslovnog prostora 
2. utvrđuje prijedlog namjene poslovnog prostora, prijedlog za promjenu namjene poslovnog prostora ili proširenje namjene poslovnog prostora 
3. raspisuje natječaj za davanje u zakup poslovnog prostora 
4. utvrđuje vrijeme trajanja ugovora o zakupu poslovnog prostora 
5. imenuje Povjerenstvo od 3 (tri) člana za potrebe provođenja postupka po raspisanom natječaju 
6. odlučuje o izboru najpovoljnijeg ponuditelja
7. sklapa ugovor o zakupu poslovnog prostora 
8. daje suglasnost za davanje poslovnog prostora u podzakup
9. odobrava uređenje poslovnog prostora 
10. odlučuje o zajedničkom ulaganju sredstava zakupnika i zakupodavca u poslovni prostor 
11. odlučuje o povratu uloženih sredstava zakupnika 
12. odlučuje o povećanju ili usklađenju zakupnine
13. odlučuje o prestanku zakupa poslovnog prostora 
14. odlučuje i o drugim pitanjima u svezi zakupa poslovnog prostora. 
II. ZASNIVANJE ZAKUPA 

Članak 5.
(1) Zakup poslovnoga prostora zasniva se ugovorom o zakupu.

(2) Ugovor o zakupu poslovnog prostora u vlasništvu Općine sklapa se na određeno vrijeme, najduže do 5 (pet) godina. 
(3) Ugovor o zakupu poslovnoga prostora u vlasništvu ili suvlasništvu Općine (dalje u tekstu: ugovor o zakupu) Općina ne može sklopiti s fizičkom ili pravnom osobom koja ima dospjelu nepodmirenu obvezu prema Općini i prema državnom proračunu, osim ako je sukladno posebnim propisima odobrena odgoda plaćanja navedenih obveza, pod uvjetom da se fizička ili pravna osoba pridržava rokova plaćanja.

(4) Ugovor o zakupu poslovnoga prostora mora biti sastavljen u pisanom obliku i potvrđen (solemniziran) po javnom bilježniku.
(5) Ugovor o zakupu Općina ne može sklopiti s pravnom osobom ili fizičkom osobom-obrtnikom koja je tuženik u sudskom postupku s Općinom po osnovi korištenja ili naplate korištenja nekretnina u vlasništvu ili suvlasništvu Općine.

Članak 6.

(1) Ugovorom o zakupu obvezuje se zakupodavac predati zakupniku određeni poslovni prostor na korištenje, a zakupnik se obvezuje platiti mu za to ugovorenu zakupninu.

(2) Ugovor o zakupu iz stavka 1. ovoga članka treba sadržavati:

1. ime i prezime ili naziv, adresu prebivališta ili sjedišta te osobni identifikacijski broj ugovornih strana,
2. podatke za identifikaciju poslovnog prostora koji se mogu nedvojbeno utvrditi (broj zemljišnoknjižne čestice i zemljišnoknjižnog uloška u koji je poslovni prostor upisan, površina poslovnog prostora, etaža na kojoj se poslovni prostor nalazi, pozicija na etaži, tlocrtni opis poslovnog prostora, kao i svi drugi potrebni podaci za nedvojbenu identifikaciju poslovnog prostora),
3. djelatnost koja će se obavljati u poslovnom prostoru,
4. odredbe o korištenju zajedničkih uređaja i prostorija,
5. rok predaje poslovnoga prostora zakupniku,
6. vrijeme na koje je ugovor sklopljen,
7. iznos mjesečne zakupnine,
8. pretpostavke i način izmjene zakupnine,
9. mjesto i vrijeme sklapanja ugovora.
III. POSTUPAK DAVANJA POSLOVNIH PROSTORA U ZAKUP
Članak 7.
(1) Poslovni prostor u vlasništvu ili suvlasništvu Općine daje se u zakup javnim natječajem.

(2) Postupak natječaja provodi Povjerenstvo, a odluku o najpovoljnijoj ponudi donosi Načelnik.

(3) Najpovoljnijom ponudom smatrat će se ona ponuda koja uz ispunjenje uvjeta iz natječaja sadrži i najviši iznos zakupnine.
(4) Iznimno od odredbe stavka 1. ovoga članka, ugovor o zakupu poslovnoga prostora sklapa se bez javnog natječaja kada ga sklapaju međusobno Republika Hrvatska, jedinice lokalne i područne (regionalne) samouprave, pravne osobe u isključivom vlasništvu Republike Hrvatske, pravne osobe u isključivom vlasništvu jedinice lokalne i područne (regionalne) samouprave, ako je to u interesu i cilju općeg, gospodarskog i socijalnog napretka njezinih građana, a zakupnina se određuje sukladno kriterijima jedinice lokalne samouprave prema mjestu gdje se nekretnina nalazi i ovisno o djelatnosti koja će se u poslovnom prostoru obavljati. 
(5) Pravo prednosti na sklapanje ugovora o zakupu poslovnoga prostora imaju osobe određene zakonom kojim se uređuju prava hrvatskih branitelja iz Domovinskog rata i članova njihovih obitelji ako se te osobe u svojoj prijavi na natječaj za navedeni prostor pozovu na to pravo, ako ispunjavanju uvjete iz natječaja, uvjete ove Odluke te prihvate najviši ponuđeni iznos zakupnine.
(6) Iznimno od odredbe iz stavka 1. ovog članka, ugovor o zakupu poslovnoga prostora sklapa se bez javnog natječaja kada ga  sklapaju međusobno Republika Hrvatska, jedinice lokalne i područne (regionalne) samouprave, pravne osobe u isključivom vlasništvu jedinice lokalne i područne (regionalne) samouprave, ako je to u interesu i cilju općeg, gospodarskog i socijalnog napretka njezinih građana, a zakupnina se određuje sukladno kriterijima jedinice lokalne samouprave prema mjestu gdje se nekretnina nalazi i ovisno o djelatnosti koja će se u poslovnom prostoru obavljati.
(7) Iznimno od odredbe iz stavka 1. ovog članka, ove Odluke načelnik će postojećem zakupniku poslovnog prostora koji u potpunosti izvršava obveze iz ugovora o zakupu, najkasnije 60 dana prije isteka roka na koji je ugovor sklopljen, ponuditi sklapanje novog ugovora u zakupu, najdulje do pet godina. Ako postojeći zakupnik ne prihvati ponudu  iz prethodnog stavka ovog članka u roku od 30 dana, raspisat će se javni natječaj za davanje u zakup poslovnog prostora u kojem početni iznos zakupnine ne može biti manji od iznosa ponuđenog dosadašnjem zakupniku. 
(8) Iznimno od odredbe stavka 1. ovog članka, a pod uvjetom da se ne radi o poslovnom prostoru kojim Općina ima namjeru raspolagati na drukčiji način, Općina Otok, kao zakupodavac, može zakupniku kojem je istekao ugovor o zakupu, a koji u potpunosti ispunjava sve obveze na temelju prijašnjeg ugovora o zakupu i koji obavlja dopuštenu djelatnost u tom prostoru te protiv kojega se ne vodi postupak radi ispražnjenja i predaje u posjed poslovnog prostora, ponuditi sklapanje ugovora o zakupu na određeno vrijeme nadjuže pet godina, u kojoj će ponudi iznos mjesečne zakupnine biti određen sukladno ovoj Odluci, osim ako je tako određen iznos zakupnine niži od iznosa mjesečne zakupnine odnosno naknade koju zakupnik plaća na temelju prijašnjeg ugovora o zakupu, u kojem će se u slučaju iznos mjesečne zakupnine odrediti kao u prijašnjem ugovoru o zakupu odnosno u visini zatečene naknade koju korisnik plaća.
(9) Ako zakupnik iz stavaka 7. i 8. ovoga članka, u roku od 30 dana od dana primitka ponude, ne dostavi Općini Otok pisani prihvat ponude i/ili ne preda posjed poslovnoga prostora, protiv zakupnika iz stavaka 6. ovog članka pokrenut će se postupak radi ispražnjenja i predaje u posjed poslovnoga prostora.
(10) Ako za vrijeme trajanja zakupa poslovnoga prostora Općina izmijeni kriterije za određivanje visine zakupnine, visina zakupnine iz ugovora o zakupu uskladit će se sukladno izmijenjenim kriterijima, počevši od prvog dana sljedećeg mjeseca koji slijedi nakon mjeseca u kojem je donesena odluka o izmjeni kriterija, i to samo ako je tako određen iznos mjesečne zakupnine veći od iznosa mjesečne zakupnine u postojećem ugovoru, a o čemu će se sklopiti dodatak ugovoru o zakupu.
(11) Ako zakupnik odbije sklopiti dodatak ugovoru o zakupu iz stavka 9. ovoga članka, ugovor o zakupu će se raskinuti, a zakupnik nema pravo na naknadu štete zbog raskida. 

(12) Ugovor o zakupu sklopljen protivno odredbama ovoga članka ništetan je. 

(13) Odredbe ovoga članka odnose se i na poslovni prostor koji je još uvijek upisan u zemljišnim knjigama kao društveno vlasništvo na kojem Općina ima pravo raspolaganja ili korištenja.

(14) Odredbe ovoga članka na odgovarajući se način primjenjuju i na poslovne prostore u vlasništvu pravnih osoba u isključivom ili pretežitom vlasništvu Općine. 
Članak 8.
(1) Prije raspisivanja javnog natječaja, zapisnikom će se utvrditi opće stanje i opremljenost prostora: stanje podova, zidova i stropova, vanjske i unutarnje stolarije, postojanje i stanje sanitarnog čvora, vodovodnih i elektroinstalacija, stanje brojila struje i vode. 

IV. UVJETI I POSTUPAK ZA PROVEDBU JAVNOG NATJEČAJA 
Članak 9.
(1) Odluku o raspisivanju javnog natječaja donosi Načelnik.
(2) Javni natječaj objavljuje se na web-stranici i na oglasnoj ploči Općine.
(3) Javni natječaj provodi Povjerenstvo za provođenje javnog natječaja (u daljnjem tekstu: Povjerenstvo).
(4) Povjerenstvo se sastoji se od tri člana koje imenuje Načelnik. 

Članak 10.
(1) Tekst javnog natječaja sadrži:

1. podatke o poslovnom prostoru koji se daju u zakup (adresa, površina, stanje prostora, položaj u zgradi, oznaka čestice zgrade, i sl.), 
2. rok davanja u zakup  
3. polaznu visinu mjesečne zakupnine po m2 za svaki poslovni prostor koji se daje u zakup, 
4. podatke u koje se svrhe i za koje djelatnosti mogu koristiti poslovni prostori, 
5. vrijeme trajanja natječaja, 
6. obvezu dostave osnovnih podataka o ponuđaču (prebivalište, državljanstvo za fizičke osobe i podatke o upisu u upisnik nadležnog registra za pravne osobe) 
7. način podnošenja ponuda za zakup poslovnih prostora, 
8. visinu i način polaganja jamčevine za sudjelovanje u natječaju i broj računa (IBAN) na koji se uplaćuje jamčevina, 
9. dokumentacija koja se mora priložiti uz ponudu, 
10. vrijeme i mjesto otvaranja pisanih ponuda, 
11. naznaku zabrane sklapanja ugovora o zakupu s fizičkim ili pravnim osobama koje imaju dospjele nepodmirene obveze prema Općini, ukoliko im po posebnim propisima nije odobrena odgoda plaćanja obveza 
12. odredbu da se ugovor o zakupu sklapa kao ovršna isprava sukladno odredbi članka 4. stavka 3. Zakona, a na trošak zakupnika 
13. ostale odredbe. 
Članak 11.
(1) Javni natječaj za zakup poslovnih prostora provodi se prikupljanjem pisanih ponuda. 
(2) Pisana prijava i pripadajuća dokumentacija se izrađuju na hrvatskom jeziku i latiničnom  pismu.

(3) Pisana prijava mora sadržavati:

1. ime, prezime, OIB, adresu, odnosno tvrtku i sjedište pravne osobe, 
2. oznaku poslovnog prostora za koji se natječu i ponuđeni iznos zakupnine 
3. djelatnost koja će se u obavljati u poslovnom prostoru za koji se dostavlja pisana prijava, a koja mora biti navedena u javnom natječaju
4. broj računa ponuditelja s naznakom poslovne banke kod koje je isti otvoren, radi povrata jamčevine
5. adresu elektroničke pošte i kontakt broj.
(4) Uz pisanu prijavu ponuditelj je dužan dostaviti sljedeću dokumentaciju:

1. dokaz o uplaćenoj jamčevini podrazumijeva se da su sredstva jamčevine uplaćena u Proračun Općine.
2. presliku osobne iskaznice ukoliko je ponuditelj fizička osoba, odnosno presliku rješenja o obrtu ili izvod iz sudskog registra za pravnu osobu. 
3. Potvrdu Porezne uprave o plaćanju svih dospjelih poreznih obveza i obveza za mirovinsko i zdravstveno osiguranje
4. druge isprave i dokaze sukladno uvjetima iz objavljenog javnog natječaja.
(5) Pisane prijave na javni natječaj dostavljaju se Općini Otok na adresi Trg dr. Franje Tuđmana 8, Otok, u zatvorenoj omotnici s naznakom »Natječaj za zakup poslovnog prostora - NE OTVARATI!«, poštom preporučeno ili osobno u pisarnicu Općine. 
(6) Rok za podnošenje pisanih prijava ne može biti kraći od osam (8) dana računajući od dana objave natječaja u javnom glasilu. Bez obzira na način dostave, rok za dostavu pisanih prijava je zaključno do dana i sata objavljenog javnog otvaranja ponuda, odnosno pisana prijava mora biti zaprimljena u pisarnici Općine Otok do tog trenutka. 

(7) Krajnji rok za dostavu ponuda je ujedno i rok za otvaranje ponuda.

(8) Podnošenjem pisane prijave na javni natječaj smatra se da je ponuditelj suglasan da Općina može prikupljati i dalje obrađivati dostavljene podatke u svrhu provedbe postupka javnog natječaja, sukladno propisima koji uređuju zaštitu osobnih podataka.

Članak 12.
(1) Jamčevina za sudjelovanje u natječaju utvrđuje se u svakom pojedinačnom slučaju u visini dvostrukog iznosa polazne mjesečne zakupnine i uplaćuje se u Proračun Općine. 
(2) Uplaćena jamčevina uračunava se u iznos zakupnine i obračunava kod zaključenja ugovora o zakupu poslovnog prostora. 
(3) Ukoliko ponuditelj čija je ponuda prihvaćena kao najpovoljnija odustane od svoje ponude, gubi pravo na povrat jamčevine, a natječaj se može ponoviti. 
(4) Ponuditeljima koji ne uspiju u natječaju jamčevina se vraća u roku od 15 dana od dana donošenja odluke o najpovoljnijoj ponudi.
Članak 13.
(1) Otvaranje ponuda pristiglih na javni natječaj za zakup poslovnih prostora je javno. 
(2) Javnom otvaranju ponuda smiju prisustvovati ovlašteni predstavnici ponuditelja.

(3) O postupku otvaranja ponuda za zakup poslovnih prostora vodi se zapisnik kojeg potpisuju članovi Povjerenstva i nazočni ponuditelji, odnosno njihovi opunomoćenici.

(4) Povjerenstvo utvrđuje koliko je ponuda za zakup poslovnih prostora zaprimljeno, odnosno jesu li sve ponude dostavljene u propisanom roku. 
(5) Ponude za zakup svakog pojedinog poslovnog prostora otvaraju se i čitaju prema redoslijedu zaprimanja, zajedno sa svim podacima i prilozima traženim natječajem. 
(6) Svaki ovlašteni predstavnik ponuditelja ima pravo tražiti da se u zapisnik unesu njegove primjedbe na rad Povjerenstva tijekom sjednice. 
Članak 14.
(1) Natječaj je valjan i ako u natječaju sudjeluje samo jedan ponuditelj i ako je ponuđena zakupnina jednaka ili veća od početne. 

(2) Povjerenstvo ne razmatra nepotpune, nepravovaljane i neprecizne ponude ni ponude sudionika javnog natječaja koji nisu podmirili sve svoje dospjele financijske obveze prema Općini Otok i Državnom proračunu RH, do dana javnog otvaranja ponuda. 

(3) U slučaju da dva ili više ponuditelja, koji ispunjavaju uvjete iz natječaja, ponude isti iznos zakupnine pravo prvenstva ima ponuditelj čija ponuda je ranije zaprimljena u pisarnici Općine. 

(4) Osobe koje žele ostvariti prvenstveno pravo dužne su sudjelovati u postupku natječaja, istaknuti u ponudi pravo prvenstva, a ukoliko njihova ponuda nije ponuda s najvišom cijenom, pravo prvenstva ostvaruju prihvatom najviše postignute zakupnine. 

(5) Ponude se mogu povući najkasnije do trenutka početka otvaranja ponuda. Ponuditelji koji povuku ponudu do trenutka javnog otvaranja ponuda imaju pravo na povrat jamčevine. 

(6) Nakon donesene odluke o dodjeli poslovnog prostora u zakup najpovoljnijem ponuditelju, ukoliko isti odustane od dobivenog poslovnog prostora i sklapanja ugovora o zakupu, gubi pravo na povrat jamčevine, a poslovni prostor ponudit će se sljedećem ponuditelju s najpovoljnijom ponudom.

Članak 15.
Nakon završetka otvaranja ponuda Povjerenstvo razmatra i ocjenjuje ponude za zakup poslovnih prostora s obzirom na uvjete propisane natječajem, sačinjava zapisnik o pregledu i ocjeni ponuda o zakupu, te daje prijedlog Načelniku za odabir najpovoljnije ponude. 

Članak 16.
Sukladno zapisniku Povjerenstva iz prethodnog članka 15. ove Odluke, Načelnik donosi odluku o najpovoljnijoj ponudi u roku od 15 dana od dana zaključenja natječaja o kojoj se izvješćuju svi ponuditelji u roku od 8 dana od dana donošenja navedene odluke. 
Članak 17.
(1) Na temelju odluke iz članka 16. ove Odluke Načelnik zaključuje ugovor o zakupu poslovnog prostora između Općine i najpovoljnijeg ponuditelja. 
(2) Ugovorom o zakupu uređuju se sva pitanja od važnosti za zakupnika i zakupodavca u konkretnom ugovornom odnosu. 

V. PRAVA I OBVEZE UGOVORNIH STRANA 
Članak 18.
(1) Ugovorom o zakupu poslovnog prostora obvezuje se zakupodavac predati zakupniku određeni poslovni prostor u zakup, a zakupnik se obvezuje platiti mu za to ugovorenu zakupninu.
(2) Zakupodavac je dužan predati zakupniku poslovni prostor u roku utvrđenom ugovorom.

(3) Ako ugovorom nije utvrđeno u kakvom stanju zakupodavac predaje zakupniku poslovni prostor smatra se da je poslovni prostor predan u stanju prikladnom za obavljanje djelatnosti predviđene ugovorom. 

(4) Prilikom primopredaje poslovnog prostora ugovorne strane sastavljaju zapisnik koji sadrži podatke o stanju poslovnog prostora i uređaja u vrijeme primopredaje.

(5) Potpisom ugovora o zakupu i primopredajnog zapisnika, zakupnik potvrđuje da je poslovni prostor primio u viđenom stanju i suglasan je da će poslovni prostor urediti, ukoliko je potrebno, o vlastitom trošku kako bi u njemu mogao obavljati ugovorenu djelatnost, bez prava potraživanja istih od Općine.

(6) Zakupnik ne smije bez izričite pisane suglasnosti zakupodavca činiti preinake poslovnog prostora kojima se mijenja konstrukcija, raspored, površina, namjena ili vanjski izgled poslovnog prostora. 

(7) Ukoliko zakupnik bez suglasnosti zakupodavca odnosno unatoč njegovom protivljenju izvrši preinake ili nastavi s izvođenjem radova, zakupodavac ima pravo raskinuti ugovor.

(8) U slučaju iz st. 7. ovog članka, zakupodavac ima pravo na naknadu štete.  
Članak 19.
Ako Općina poslovni prostor ne preda zakupniku u stanju utvrđenom ugovorom o zakupu, zakupnik, sukladno zakonu, ima pravo raskinuti ugovor o zakupu ili tražiti razmjerno sniženje zakupnine, odnosno na teret Općine sam dovesti poslovni prostor u stanje prikladno za obavljanje ugovorene djelatnosti, ako to nije učinila Općina nakon što ju je zakupnik na to pozvao i ostavio za to primjeren rok. 
Članak 20.
(1) Zakupnik nema pravo poslovni prostor ili dio poslovnoga prostora dati u podzakup, osim ako nije drukčije ugovoreno.

(2) Zakupniku koji je poslovni prostor ili dio poslovnoga prostora u vlasništvu Općine protivno odredbama ove Odluke, dao u podzakup odnosno koji je po bilo kojoj pravnoj osnovi dao trećoj osobi na korištenje ili sukorištenje bez suglasnosti Općine, ugovor o zakupu smatra se raskinutim po sili zakona s danom utvrđenja nastupa okolnosti iz ovoga članka.

Članak 21.
(1) Ukoliko se za vrijeme trajanja zakupa utvrdi da se na poslovnom prostoru, radi njegova održavanja u stanju prikladnom za obavljanje ugovorene djelatnosti, moraju izvesti popravci koji padaju na teret Općine, zakupnik je dužan o tomu odmah izvijestiti Općinu i odrediti primjeren rok za izvođenje radova. 
(2) Ako Općina ne izvrši popravke u roku iz prethodnog stavka, zakupnik ima pravo sam izvršiti spomenute popravke ili raskinuti ugovor o zakupu. 
(3) Ako je zakupnik sam izvršio popravke, a nije prethodno obavijestio Općinu o potrebi popravaka i ostavio za to primjeren rok, nema pravo na naknadu za izvršene radove i odgovara Općini za štetu koju trpi zbog toga propuštanja, osim u slučaju hitnih popravaka. 
Članak 22.
(1) Za vrijeme trajanja zakupa Općina ima pravo izvršiti radove u svrhu uređenja prostora ili radi sniženja troškova energije i održavanja. 
(2) Izvođenje radova iz stavka 1. ovog članka obavlja se na način propisan zakonom kojim se uređuje zakup poslovnih prostora. 
Članak 23.

(1) Zakupnik je obvezan održavati poslovni prostor u stanju prikladnom za obavljanje djelatnosti predviđene ugovorom.

(2) Zakupnik snosi troškove tekućeg održavanja prostora. Pod troškovima tekućeg održavanja smatraju se osobito: redovno održavanje i manji popravci instalirane opreme, uređaja i unutarnjih instalacija, čišćenje poslovnog prostora, soboslikarski radovi, kao i drugi troškovi manjih preinaka u poslovnom prostoru kojima se ne mijenja konstrukcija, raspored, površina, namjena ili vanjski izgled poslovnog prostora. 

(3) Zakupnik će snositi sve izdatke zbog oštećenja zgrade, uređaja, okoliša i druge imovine, ako su one posljedica nesavjesnog obavljanja njegove djelatnosti. 

(4) Zakupnik je dužan o svomu trošku izvršiti popravke oštećenja poslovnoga prostora koja je sam prouzročio ili su ih prouzročile osobe koje se koriste poslovnim prostorom zakupnika.

(5) Zakupnik ne odgovara za pogoršanje stanja poslovnoga prostora, uređaja i opreme koje je nastalo zbog redovitoga korištenja.
Članak 24.

(1) Zakupnik je dužan platiti ugovorom utvrđeni iznos zakupnine mjesečno unaprijed i to najkasnije do desetoga dana u mjesecu. 

(2) U slučaju izmjene poreznih propisa, Zakupnik će snositi ona porezna davanja koja padaju na njegov teret sukladno takvoj izmjeni poreznih propisa.

Članak 25.

(1) Zakupnik je dužan plaćati naknadu za sve troškove koji proizlaze iz korištenja poslovnog prostora kao i troškove korištenja zajedničkih uređaja i obavljanja zajedničkih usluga u zgradi u kojoj se nalazi poslovni prostor po njihovom dospijeću, ako nije drukčije ugovoreno.

(2) Smatra se da naknada za troškove iz stavka 1. ovoga članka nije uračunata u zakupninu ako to nije izričito ugovoreno.
Članak 26.
Nakon prestanka zakupa zakupnik je dužan predati zakupodavcu poslovni prostor u stanju u kojemu ga je primio, ako nije drukčije ugovoreno ili propisano ovom Odlukom.

VI. MJESEČNI IZNOS ZAKUPNINE
(1)   Početna zakupnina za poslovni prostor određuje se ovisno o korisnoj površini poslovnog prostora i djelatnosti koja će se u njemu obavljati. S obzirom na pogodnost korištenja i lokaciju, poslovni prostori se razvrstavaju u dvije zone.

(2)  U prvu zonu spadaju poslovni prostori u centru naselja Otok ( općinska zgrada, prostor tržnice).

(3)  U drugu zonu spadaju svi ostali poslovni prostori na području Općine.

(4)  Polazni mjesečni iznos zakupnine utvrđuje se za m² površine mjesečno u eurima kako slijedi:
 PRVA ZONA:

1. Ugostiteljstvo  10,00 eura/m²

2. Trgovina 10,00 eura/m²

3. Uredski prostor 7,00 eura/m²

4. Ostale uslužne djelatnosti 7,00 eura/m²

5. Proizvodne djelatnosti 7,00 eura/m²

6. Skladišni i garažni prostor 6,00 eura/m²

DRUGA ZONA:

1. Ugostiteljstvo 9,00 eura/m²

2. Trgovina 8,00 eura/m²

3. Uredski prostor 5,00 eura/m²
4. Ostale uslužne djelatnosti 5,00 eura/m²

5. Proizvodne djelatnosti 5,00 eura/m²

6. Skladišni i garažni prostor 5,00 eura/m²

VII. PRESTANAK ZAKUPA 

Članak 27.

(1) Ugovor o zakupu prestaje:

1. istekom roka utvrđenog ugovorom,

2. otkazom ili raskidom ugovora,

3. po sili zakona odnosno brisanjem iz nadležnog registra u koji je Zakupnik bio upisan.

Članak 28.

(1) Zakupodavac može otkazati ugovor o zakupu u svako doba bez obzira na ugovorne ili zakonske odredbe o trajanju zakupa ako:

1. zakupnik i poslije pisane opomene zakupodavca koristi poslovni prostor protivno ugovoru ili mu nanosi znatniju štetu koristeći ga bez dužne pažnje,

2. ako zakupnik ne plati dospjelu zakupninu u roku od 15 (slovima: petnaest) dana od dana priopćenja pisane opomene zakupodavca,

3. zakupnik bez prethodnog odobrenja Općine vrši preinake poslovnog prostora,
4. zakupnik izda dio ili cijeli poslovni prostor u podzakup,
5. zakupodavac, zbog razloga za koje on nije odgovaran, ne može koristiti poslovni prostor u kojem je obavljao svoju djelatnost pa zbog toga namjerava koristiti prostor koji drži zakupnik. 

Članak 29.

(1) Ugovor o zakupu poslovnog prostora zakupnik može otkazati u svako doba, uz pisanu obavijest o otkazu i predaji poslovnog prostora u posjed zakupodavcu.

(2) U slučaju kada ugovor o zakupu poslovnog prostora prestaje na zahtjev zakupnika prije isteka ugovorenog roka, isti je dužan podmiriti dugovanje s osnove zakupnine, kamata i/ili troškova s osnova korištenja poslovnog prostora za mjesec u kojem je Općini predao u posjed poslovni prostor slobodan od osoba i stvari.

Članak 30.

(1) Prilikom predaje ispražnjenog poslovnog prostora sastavlja se zapisnik o stanju u kojem se poslovni prostor nalazi u vrijeme predaje.

(2) Ako prilikom predaje nije sastavljen zapisnik smatra se da je poslovni prostor predan u ispravnom stanju.

Članak 31.

(1) Zakup ne prestaje smrću odnosno promjenom pravnog položaja zakupnika, ako ugovorom nije drugačije određeno.

(2) U slučaju iz st. 1. ovog članka nasljednici koji preuzmu obrt ili drugu djelatnost iz ugovora o zakupu, odnosno pravni slijednici stupaju u prava i obveze zakupnika. 

V. PRIJELAZNE I ZAVRŠNE ODREDBE 
Članak 38.
Ugovori o zakupu koji su sklopljeni do stupanja na snagu ove Odluke ostaju na snazi do isteka ugovorenog roka.
Članak 39.

Danom stupanja na snagu ove Odluke prestaje važiti Odluka o zakupu i kupoprodaji poslovnog prostora ("Službeni Glasnik Općine Otok" broj  03/16). 

Članak 40.
Ova Odluka stupa na snagu osmog dana od dana objave u Službenom glasniku Općine Otok. 

OPĆINA OTOK

OPĆINSKO VIJEĆE
KLASA:
URBROJ:
OTOK,
Obrazloženje uz Odluku o zakupu poslovnih prostora u vlasništvu Općine Otok

Pravna osnova za donošenje:

Pravna osnova za donošenje ove Odluke sadržana je u Zakonu o zakupu i kupoprodaji poslovnoga prostora („Narodne novine“, br. 125/11, 64/15, 112/18 i 123/24), osobito u članku 6. kojim se uređuje davanje poslovnih prostora u zakup, provođenje javnog natječaja i određivanje najpovoljnije ponude, te u članku 35. Zakona o lokalnoj i područnoj (regionalnoj) samoupravi i  članku 32. Statuta Općine Otok.

Ocjena stanja:

Ovom Odlukom uređuju se uvjeti i postupak davanja u zakup poslovnih prostora u vlasništvu Općine Otok, način raspisivanja i provedbe javnog natječaja, uvjeti sudjelovanja ponuditelja, kriteriji za odabir najpovoljnije ponude, način utvrđivanja visine zakupnine, sklapanje ugovora o zakupu te prava i obveze zakupodavca i zakupnika, u skladu s važećim zakonskim propisima.

Osnovna pitanja koja treba urediti Odlukom:

Ovom Odlukom uređuju se uvjeti i postupak davanja u zakup poslovnih prostora u vlasništvu Općine Otok, način raspisivanja i provedbe javnog natječaja, uvjeti sudjelovanja ponuditelja, kriteriji za odabir najpovoljnije ponude, način utvrđivanja visine zakupnine, sklapanje ugovora o zakupu te prava i obveze zakupodavca i zakupnika, u skladu s važećim zakonskim propisima.
Cilj donošenja Odluke:

Cilj donošenja Odluke je osigurati transparentno i zakonito raspolaganje poslovnim prostorima u vlasništvu Općine Otok, omogućiti ravnopravno sudjelovanje zainteresiranih ponuditelja, učinkovito upravljanje općinskom imovinom te utvrditi jasne uvjete zakupa radi poticanja gospodarskog razvoja i obavljanja djelatnosti na području Općine Otok.

Sredstva potrebna za provedbu Odluke:
Za provedbu  ove Odluke nisu potrebna sredstva. 

